РЕПУБЛИКА СРБИЈА

НАРОДНА СКУПШТИНА

ДРУГА СЕДНИЦА

ДРУГОГ РЕДОВНОГ ЗАСЕДАЊА

14. октобар 2016. године

(Четврти дан рада)

 (Седница је почела у 11.05 часова. Председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, настављамо рад Друге седнице Другог редовног заседања Народне скупштине Републике Србије у 2016. години.

 На основу службене евиденције о присутности народних посланика, констатујем да седници присуствује 158 народних посланика.

 Ради утврђивања броја народних посланика присутних у сали, молим вас да убаците своје картице у посланичке јединице електронског система за гласање.

 Применом електронског система за гласање утврђено је да су у сали присутна 152 народна посланика и да имамо услове за данашњи рад.

 Обавештавам вас да су спречени да данас седници присуствују следећи народни посланици: Владимир Маринковић и Муамер Бачевац.

 Настављамо рад и прелазимо на гласање о 1. тачки дневног реда, а то је ИЗБОР ЧЛАНОВА САВЕТА РЕГУЛАТОРНОГ ТЕЛА ЗА ЕЛЕКТРОНСКЕ МЕДИЈЕ са листа кандидата који су поднели овлашћени предлагачи.

 Подсећам вас да је Законом о електронским медијима утврђено да сваки овлашћени предлагач кандидата за чланове Савета предлаже листу на којој се налазе два кандидата, а Народна скупштина бира једног члана са сваке листе.

 Прелазимо на одлучивање.

 Приступамо гласању о кандидатима за избор једног члана Савета Регулаторног тела за електронске медије на Предлог удружења чији су циљеви остваривање слободе изражавања и заштите деце.

 Кандидати за избор једног члана Савета на Предлог удружења, чији су циљеви остваривање слободе изражавања и заштита деце су: Милан Антонијевић и Снежана Стојановић Плавшић.

 За члана Савета изабран је кандидат који добије већину гласова од свих народних посланика.

 Стављам на гласање предлог да се за члан Савета изабере Милан Антонијевић. Изволите.

 За – 26, против – четири, уздржано – двоје, није гласао 141 народни посланик.

 Стављам на гласање предлог да се за члана Савета изабере Снежана Стојановић Плавшић. Изволите.

 Против – 15, уздржано – двоје, није гласало 156 посланика.

 Констатујем да Народна скупштина, полазећи од броја добијених гласова, није изабрала ниједног од предложених кандидата.

 Приступамо гласању о кандидатима за избор једног члана Савета Регулаторног тела за електронске медије на Предлог удружења издавача електронских медија и удружења новинара у Републици Србији. Кандидати су: Биљана Ратковић Његован и Горан Пековић.

 Стављам на гласање предлог да се за члана Савета изабере Биљана Ратковић Његован.

 За – један, против – 13, уздржано – двоје, није гласало 158 народних посланика.

 Стављам на гласање предлог да се за члана Савета изабере кандидат Горан Пековић.

 Молим да не реметите гласање, није обичај да се ремети гласање него после објављивања резултата. Молим само тишину, никада ово нисмо имали за време гласања, па вас молим да не реметите ток гласања.

 Молим да се изјаснимо.

 За – 135, против – 14, уздржано – троје, нису гласала 22 народна посланика.

 Констатујем да је Народна скупштина, полазећи од броја добијених гласова, за члана Савета Регулаторног тела за електронске медије на предлог удружења издавача електронских медија и удружења новинара у Републици Србији изабрала кандидата Горана Пековића.

 Приступамо гласању о кандидатима за избор једног члана Савета Регулаторног тела за електронске медије на Предлог надлежног одбора Скупштине АП Војводина. Кандидати су: Синиша Исаков и Ђорђе Возаревић.

 Стављам на гласање предлог да се за члана Савета изабере кандидат Синиша Исаков. Изволите.

 За – 13, против – 14, уздржано – двоје, није гласало 146 народних посланика.

 Стављам на гласање предлог да се за члана Савета изабере кандидат Ђорђе Возаревић.

 Молим да се изјаснимо.

 Тешко ми је да водим гласање у оваквој буци, заиста ми је тешко и уз добацивање, врло је тешко радити овде.

 Закључујем гласање и саопштавам: за – 135, против – 16, уздржаних – нема, нису гласала 24 посланика.

 Молим све посланике за мало пажње.

 Констатујем да је Народна скупштина, полазећи од броја добијених гласова, за члана Савета Регулаторног тела за електронске медије на предлог надлежног одбора Скупштине АП Војводине изабрала кандидата Ђорђа Возаревића.

 Пошто смо завршили гласање и изабрали чланове Савета Регулаторног тела за електронске медије са листе кандидата које су поднели овлашћени предлагачи, дозволите да им у ваше и у своје име честитам на избору и пожелим успех у раду. Тако, обичај је да се сада тапше, а не пре гласања, али можемо и да мењамо обичај, није проблем.

 Прелазимо на 2. тачку дневног реда – ПРЕДЛОГ АУТЕНТИЧНОГ ТУМАЧЕЊА ОДРЕДБЕ ЧЛАНА 6. ЗАКОНА О СТИЦАЊУ ПРАВА СВОЈИНЕ НА ЗЕМЉИШТУ, ОБЈЕКТИМА И ВОДОВИМА ПРИВРЕДНОГ ДРУШТВА ЗА ПРОИЗВОДЊУ И ПРЕРАДУ ЧЕЛИКА ЖЕЛЕЗАРЕ СМЕДЕРЕВО Д.О.О. СМЕДЕРЕВО, („СЛУЖБЕНИ ГЛАСНИК РС“, БРОЈ 15/16)

 Стављам на гласање Предлог аутентичног тумачења одредбе члана 6. Закона о стицању права својине на земљишту, објектима и водовима Привредног друштва за производњу и прераду челика Железаре Смедерево д.о.о. Смедерево, („Службени гласник РС“, број 15/16), у целини.

 Молим посланичку групу Доста је било, да не ремети ток гласања и да своје емоције задржи за после.

 Молим да се изјаснимо.

 За – 150, против – 22, уздржано – пет, није гласало 8 народних посланика.

 Констатујем да је Народна скупштина усвојила предлог Аутентичног тумачења.

 Прелазимо на 3. тачку дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА О ИЗМЕНАМА И ДОПУНАМА СПОРАЗУМА О ЗАЈМУ ИЗМЕЂУ ВЛАДЕ РЕПУБЛИКЕ СРБИЈЕ КАО ЗАЈМОПРИМЦА И ВЛАДЕ РЕПУБЛИКЕ АЗЕРБЕЈЏАН КАО ЗАЈМОДАВЦА ЗА ФИНАНСИРАЊЕ ИЗГРАДЊЕ ДЕОНИЦЕ ЉИГ – БОЉКОВЦИ, БОЉКОВЦИ – ТАКОВО И ТАКОВО – ПРЕЉИНА, АУТО-ПУТ Е-763 У РЕПУБЛИЦИ СРБИЈИ, ОД 2. ФЕБРУАРА 2012. ГОДИНЕ

 Стављам на гласање Предлог закона о потврђивању Споразума о изменама и допунама Споразума о зајму између Владе Републике Србије као зајмопримца и Владе Републике Азербејџан као зајмодавца за финансирање изградње деонице Љиг – Бољковци, Бољковци – Таково и Таково – Прељина, ауто-пут Е-763 у Републици Србији, од 2. фебруара 2012. године, у целини.

 Не, не треба да тапшете, него за, нисмо увели тапшање за одобравање.

 Закључујем гласање и саопштавам: за – 164, против – 14, уздржана – два, није гласало пет посланика.

 Констатујем да је Народна скупштина већином гласова свих народних посланика усвојила Предлог закона.

 Захваљујем се. Данас смо завршили рад. Настављамо у уторак у 10.00 о следећој тачки дневног реда. Хвала вам.

(Седница је прекинута у 11.15 часова.)